tartuNLP/wikipedia-smugri-20251201 huggingface dataset:
Margus Kodu

Margus Kodu (sündinud 16. detsembril 1982) on eesti materjaliteadlane.
Elulugu.
Margus Kodu lõpetas 2001. aastal Võru Kreutzwaldi Gümnaasiumi füüsika-matemaatika klassi. 2001–2005 õppis ta Tartu Ülikoolis bakalaureuseõppes materjaliteadus. 2007. aastal lõpetas ta Tartu Ülikooli magistriõppe materjaliteaduse erialal "cum laude". 2011. aastal kaitses ta suvel Tartu Ülikoolis doktoritöö "Pulsed laser deposition of magnesium oxide and ternary barium oxides for plasma display protective layers" ("Magneesiumoksiidi ja baariumi kolmikoksiidide õhukeste kilede impulss-lasersadestamine plasmakuvarite kaitsekihtide rakenduseks") ja sai materjaliteaduse doktoriks.
2005–2011 töötas Kodu Tartu Ülikooli füüsika instituudis assistendi, inseneri ja erakorralise teadurina, 2006–2011 ka projekti täitjana Eesti Nanotehnoloogiate Arenduskeskuse AS-is. Aastast 2011 töötab Margus Kodu Tartu Ülikooli füüsika instituudis teadurina. 
Alates 2007. aastast on Kodu Tartu Ülikooli loodus- ja tehnoloogiateaduskonna materjaliteaduse õppekava programminõukogu liige. 
Teadustöö.
Margus Kodu peamised uurimisvaldkonnad on tahkete ainete elektrooniline struktuur, tahkiste elektrilised, magnetilised ja optilised omadused, ülijuhtivus, magnetresonants ning spektroskoopia (impulss-lasersadestamine, sensormaterjalid). 2012. aasta seisuga oli ta avaldanud 8 teadusartiklit.
Eesti NSV Pedagoogika Teadusliku Uurimise Instituut

Eesti NSV Pedagoogika Teadusliku Uurimise Instituut (lühend PTUI, ka "Pedagoogikainstituut") oli aastatel 1959–1991 Tallinnas aadressil Tõnismägi 9 tegutsenud asutus, mis uuris kommunistlikku kasvatust, didaktikat, õppeainete metoodikat ja pedagoogilist psühholoogiat. Tegeleti ka üldhariduskoolidele õppekirjanduse koostamisega.
1979. aasta 1. jaanuari seisuga oli instituudil 15 sektorit ja pedagoogilise psühholoogia laboratoorium, 75 töötajat (nendest 56 teadustöötajat).
Asutuse direktorid olid 1959–1965 Aleksander Valsiner ning 1965–1991 Osvald Nilson.
Luis Ortíz

Luis Ortíz Flores (sündinud 5. novembril 1965 Humacaos Puerto Ricos) on Puerto Rico endine poksija.
Ortíz sai kergekaalus (kuni 60 kg) 1984. aasta Los Angelese olümpiamängude poksivõistlusel hõbemedali, kaotades finaalis kuldmedali- ja olümpiavõitjale Pernell Whitakerile (USA). Ta oli esimene Puerto Rico poksija ja üldse esimene sportlane, kes on võitnud olümpiamängudel hõbemedali.
Ortíz poksis elukutselisena, väidetavalt aastatel 1985–1986. Ta osales kokku 3 kohtumisel ning võitis neist 2 ja kaotas 1 kohtumise.
Gijzelbrechtegem

Gijzelbrechtegem on hollandikeelne küla Belgias Lääne-Flandria provintsis Kortrijki ringkonnas Anzegemi vallas.
Kuni ühendamiseni Alzegemi vallaga 1971. aastal oli Gijzelbrechtegem omaette vald.
Matvei Zahharov

Matvei Zahharov (vene keeles Матвей Васильевич Захаров; 17. august (vkj. 5. august) 1898 Voilovo, Tveri kubermang – 31. jaanuar 1972 Moskva) oli NSV Liidu sõjaväelane, auastmelt Nõukogude Liidu marssal.
Matvei Zahharov oli kommunistliku partei liige alates 1917. aasta detsembrist, NLKP Keskkomitee liige 1961. aastast ning NSV Liidu Ülemnõukogu saadik 4.–8. koosseisu ajal.
Tiegem

Tiegem on hollandikeelne küla Belgias Lääne-Flandria provintsis Kortrijki ringkonnas Anzegemi vallas.
Kuni ühendamiseni Alzegemi vallaga 1977. aastal oli Tiegem omaette vald.
Vassili Tšuikov

Vassili Tšuikov (vene keeles Василий Иванович Чуйков; 12. veebruar 1900 – 18. märts 1982) oli NSV Liidu sõjaväelane, auastmelt Nõukogude Liidu marssal.
Vassili Tšuikov oli kommunistliku partei liige alates 1919. aastast, NLKP Keskkomitee liige 1961. aastast ning NSV Liidu Ülemnõukogu saadik 2.–10. koosseisu ajal.
Ingooigem

Ingooigem on hollandikeelne asula Belgias Lääne-Flandria provintsis Kortrijki ringkonnas Anzegemi vallas.
Kuni ühendamiseni Alzegemi vallaga 1977. aastal oli Ingooigem omaette vald.
Kõrõlo Moskalenko

Kõrõlo Semenovõtš Moskalenko (ukraina keeles Кирило Семенович Москаленко; venepäraselt Kirill Moskalenko; vene keeles Кирилл Семёнович Москаленко; 11. mai 1902 Grišino küla, Jekaterinoslavi kubermang (tänapäeval Donetski oblast, Ukraina) – 17. juuni 1985 Moskva) oli ukraina päritolu Nõukogude Liidu sõjaväelane, auastmelt Nõukogude Liidu marssal.
Moskalenko oli kommunistliku partei liige alates 1926. aastast, NLKP Keskkomitee liige 1956. aastast ning NSV Liidu Ülemnõukogu saadik 2.–11. koosseisu ajal.
Vichte

Vichte on hollandikeelne asula Belgias Flandria piirkonnas Lääne-Flandria provintsis Kortrijki ringkonnas Anzegemi vallas.
Kuni ühendamiseni Alzegemi vallaga 1977. aastal oli Vichte omaette vald.
Lewis Henry Morgan

Lewis Henry Morgan (21. november 1818 – 17. detsember 1881) oli ameerika antropoloog, kelle põhiliseks uurimisteemaks loetakse sugulussüsteeme. Kuulsaks sai ka tema kirjeldus irokeeside kultuurist ja ühiskonnast.
Elukäik.
Lewis Henry Morgan kasvas üles New Yorgi lähedal, cayuga rahva territooriumil. Morgan õppis õigusteadust, kuid majandusliku madalseisu tõttu Ameerika Ühendriikides ei suutnud end sellega ära elatada. Morgani esimeseks uurimiskireks oli Vana-Kreeka ühiskond ja ajalugu ning erialase töö puudusel pidas ta sel teemal loenguid. Samuti kirjutas Morgan USA ja Vana-Kreeka ühiskonna seostest esseid. 1841. aastal lõi Morgan koos sõpradega seltsi, mis tema mõjutusel hakkas hiljem tegelema Ameerika põlisrahvaste, eelkõige irokeeside uurimisega. Morgan asus irokeese lähemalt uurima ning läks nende sekka elama.
1851. abiellus Morgan oma nõo Mary Elizabeth Steele'iga ning samal aastal avaldas ka oma irokeesi-uuringute põhjal raamatu "League of Ho-de-no-sau-nee or Iroqyuois". Morgani abielu oli lähedase sugulussuhte tõttu teatud määral kõmuline, kuid püsis Morgani surmani. Paaril oli kolm last: poeg Lemuel ning tütred Mary Elisabeth ja Helen King.
Uurimus irokeeside kohta.
Morgani esikteos "League of Ho-de-no-sau-nee or Iroqyuois" (1851) oli holistlik lähenemine irokeeside ühiskonnale. Tegu on väga põhjaliku kirjeldusega, kus analüüsi vähem. Teos uuris eelkõige irokeeside põlvnemist ja põlvnemisseadusi. Morgani tähelepanu köitis see, et irokeesi keeles on käibel sama termin isa ja isa venna ning ema ja ema õe kohta. Morgan üritas teoses mõista loogikat, mille järgi ühiskonnas sugulustermineid luuakse ja kasutatakse.
Klassifikatoorne ja deskriptiivne sugulusterminoloogia.
Morgan väitis, et sugulussüsteemis on alles vanimad mõtted inimese olemusest, samuti üritas ta vastavalt sugulustermineile ühiskondi liigitada. Otsis seoseid sugulusterminoloogia, tehnoloogilise arengu ja ühiskonna ülesehituse vahel. Morgani käsitluse kohaselt on kahte tüüpi sugulusterminoloogiat, mida eri ühiskonnad sugulussüsteemide kirjeldamiseks kasutavad:
Morgani arvates on suguluse uurimise kaudu võimalik nn primitiivseid ühiskondi kõige efektiivsemalt uurida, kuna ühiskond on läbi perekonna korraldatud. Suguluse uurimisel mõistame kogu uuritavat ühiskonda. Sugulusterminoloogia muutub Morgani väitel väga aeglaselt, kuna ühiskond kasutab neile eelnenud ühiskonnakorra sugulusterminoloogiat. 
Evolutsionistlik lähenemine ühiskonnale.
1877. aastal andis Morgan välja teose "Ancient Society", mis esindab evolutsionistlikku lähenemist antropoloogias. Morgan väidab, et inimkond on alustanud primitiivsematest vormidest ning mida enam on kogunenud teadmisi, seda keerukamaks on ühiskond muutunud. Selle käsitluse põhiselt arvatakse, et eri ühiskonnad eri paikades esindavad progressiskaala eri arenguastmeid. 
Morgan esitleb oma teoses teooriat kolmest evolutsioonifaasist: 
"Ancient Society" mõjutas suuresti teiste hulgas Karl Marxi ja Friedrich Engelsit.
Endokrinoloog

Endokrinoloog (ladina "endocrinologus") on endokrinoloogiaga tegelev uurija, eriarst või teadlane. Endokrinoloog tegeleb endokriinsüsteemi ja selle osade (sh hormoonide) haiguslike seisundite diagnoosimise, uuringute ning raviga.
Eestis koolitatakse endokrinolooge vastava eriala residentuuris Tartu Ülikoolis.
Eesti endokrinolooge ühendab Eesti Endokrinoloogia Selts.
Eriarsti eriala.
Eesti Tervisekassa süsteemis klassifitseeritakse endokrinoloogid eriarstideks, kelle vastuvõtule pääsemiseks tervisekassa süsteemi kaudu on vaja saatekirja.
Heirweg

Heirweg on hollandikeelne küla Belgias Flandria piirkonnas Lääne-Flandria provintsis Anzegemi vallas Anzegemi osavallas.
Heirweg asub Anzegemist loodes, Anzegemi Vichtega ühendaval teel. Asulas on St Theresa kirik ja kool.
Bossuit

Bossuit on hollandikeelne asula ja osavald Belgias Valloonia piirkonnas Lääne-Flandria provintsis Avelgemi vallas.
Nimekujud.
"Bussuth" (1038), "Bossut" (1128), "Bossuth" (XII sajand), "Bousut" (XII sajand).
Kerkhove

Kerkhove on hollandikeelne asula ja osavald Belgias Flandria piirkonnas Lääne-Flandria provintsis Avelgemi vallas.
Kuni valdade ühendamiseni 1977. aastal oli Kerkhove omaette vald.
Valga–Koikküla raudtee

Valga–Koikküla raudteelõik oli 1923. aastal ehitatud kitsarööpmeline raudteelõik Valga ja Koikküla vahel Valga-Gulbene raudteel.
Ajalugu.
Esimene kitsarööpmeline raudteeliin Liivimaa kubermangus Valga ja Gulbene vahel rajati juba Venemaa keisririigi ajal.
Pärast Eesti ja Läti iseseisvumist ning riikidevahelise riigipiiri ja piiriületusrežiimi kehtestamist otsustas Eesti riik ehitada uue raudteelõigu mööda Eesti Vabariigi territooriumi. 
Enne Valga–Koikküla raudteelõigu valmimist sõitis rong Valgast Koikülla Lätis paikneva Žultini raudteejaama kaudu. Valga–Koikküla raudteelõigule tehti Eestisse uus peatus – Kaagjärve.
Eesti Vabariigi territooriumil Valgast - Koikküla - Laanemetsa - Taheva - Hargla - Mõnisteni kulgenud 39 km pikkune raudteeharu jätkus Läti Vabariigi territooriumil ning koos Ape ja Alūksne raudteejaamaga moodustas 47 km pikkuse rahvusvahelise Valga–Gulbene raudtee.
Ühendus Pärnuga.
Valga–Koikküla raudteelõik oli ühenduses Valga–Ruhja–Pärnu raudteega. Seegi raudteelõik läbis Läti territooriumit, mistõttu 1939. aastal alustati ka Abja–Tõrva–Valga raudteeliini ehitust.
Triin Lõbus

Triin Lõbus (sündinud 21. veebruaril 1977) on eesti keeleteadlane, tõlkija ja pedagoog.
Haridus.
Ta on lõpetanud 1999. aastal Tartu Ülikooli hispaania filoloogia alal ning kaitsnud 2003. aastal sealsamas magistritöö. 2012. aastal kaitses ta doktoritöö teemal "Aja kujutamine hispaaniakeelses narratiivis. Loomaailma konstrueerimine keele ajavormide kaudu" (juhendajad Jüri Talvet ja Silvi Tenjes).
Töökäik.
Ta töötas 2005–2022 Tartu Ülikoolis hispaania filoloogia lektorina. Alates 2022 töötab ta Toila gümnaasiumis.
Tegevus tõlkijana.
Ta on osalenud 2013. aastal kirjastuses Varrak ilmunud Eesti-hispaania sõnaraamatu koostamisel, 2002. ja 2008. aastal ilmunud sõnastiku "TEA taskusõnastik : hispaania-eesti/eesti-hispaania" ning 2008. aastal ilmunud teose "TEA reisisõnastik : hispaania-eesti/eesti-hispaania" tõlkimisel.
Lisaks on ta tõlkinud hispaania keelest eesti keelde järgmised raamatud:
Txillardegi

Txillardegi (õieti José Luis Álvarez Enparantza; 27. september 1929 Donostia – 14. jaanuar 2012 Donostia) oli baski keeleteadlane, poliitik ja kirjanik. Ta kasutas ka pseudonüüme Larresoro, Igara ja Usako. 
Elulugu.
Ta õppis Bilbaos inseneriks, ent võttis samal ajal osa mitme rahvuslikult meelestatud noorteliikumise tööst, mis tõi kaasa ka esimese vangistuse.
1957. aastal avaldas ta eksistentsialistliku teose "Leturiaren egunkari ezkutua" ("Leturia salapäevik"), mida peetakse esimeseks moodsaks baskikeelseks romaaniks. Samal aastal sai temast Euskaltzaindia (Baski Keele Akadeemia) korrespondentliige. See organisatsioon kiitis heaks enamiku Txillardegi ettepanekuist baski keele ortograafia ja morfoloogia standardimise alal. Akadeemia täisliikmeks teda poliitilistel põhjustel ei võetud.
1958. aastal asutas ta koos kaastudengitega organisatsiooni Ekin, millest hiljem sai ETA. Pärast järjekordset arreteerimist suundus Txillardegi 1961. aastal eksiili. Ta elas Pariisis ja Brüsselis, kus jätkas kirjutamist ning keeleteaduslikke töid. 1967. aastal lahkus ta ETAst ning naasis Baskimaale. 1976. aastal asutas ta koos Iñaki Aldekoaga poliitilise partei Euskal Sozialista Biltzarrea (Baski Sotsialistlik Kongress). 1977. aastal osales ta Herri Batasuna asutamises ning valiti 1979. aastal senaatoriks.
1976. aastal oli Txillardegi lõpetanud Pariisis ülikooli keeleteaduse alal, 1976–1981 õpetas ta baski fonoloogiat Deusto Ülikooli Donostia harus, 1981–1982 õppis foneetikat ja fonoloogiat USA-s California Ülikoolis Los Angeleses. Alates 1982. aastast õpetas ta Baskimaa Ülikoolis. 
Hiljem tegutses ta mõnda aega Aralari liikmena ning distantseeris end avalikult relvastatud vastupanu toetajaist. 2005. aastal kandideeris ta senaatoriks, ent ei osutunud valituks. 2007. aastal lahkus ta Aralarist, 2008. aastal kandideeris Eusko Abertzale Ekintza ridades, ent ei osutunud jällegi valituks.
Naage maastikukaitseala

Naage maastikukaitseala asub Harju maakonnas Harku vallas Vääna klindilahe ääres ja selle pindala on 4,6 ha. 2005. aastal moodustatud kaitseala eesmärgiks on kaitsta nii Vääna klindilahe äärset klindiastangut kui ka sealseid nahkhiiri.
Beerseli linnus

Beerseli linnus (hollandi "Kasteel van Beersel") on keskaegne linnus Belgias Flaami Brabandi provintsis Beerselis. 
Brüsselist lõunas asuvat järvega ümbritsetud linnust peetakse üheks kaunimaks Belgias, kõrvuti Bouilloni, Corroy', Genti, Horsti, Lavaux' ja Vêves'i lossiga.
Linnus oli üks osa Brüsseli kaitseehitistest, seda on esmamainitud 12. sajandil. Linnuse vanimad osad ehitati aastatel 1300–1310. Tänapäevase väljanägemise sai linnus 15. sajandil, mil lisati kohalikust valgest, pruunist ja hallist liivakivist dekoor. Kolme poolringikujulise torni valmimisaastaks on tornidele märgitud 1617, vangitorn puudus. Kivikatus valmis 17. sajandil.
Alates 1948. aastast kuulub linnus Belgia ajalooliste elupaikade ja parkaedade kuninglikule ühingule (prantsuse "Association royale des demeures historiques et jardins de Belgique").
Vicki Viidikas

Vicki Viidikas (25. september 1948 – 27. november 1998) oli eesti päritolu Austraalia luuletaja ja proosakirjanik.
Vicki Viidika isa oli rahvuselt eestlane ja ema austraallane. Ta jättis kooli pooleli 15-aastaselt ning töötas mitmel alal. Kirjanduslikku tegevust alustas 16-aastaselt. 
Ta reisis palju Indias ja teistes Aasia riikides ning oli huvitatud sealsest kultuurist ja elust.
Sirly Hiiemäe

Sirly Hiiemäe (sündinud 4. juulil 1976 Tallinnas) on eesti pedagoog, tervishoiutöötaja, koolitaja, esseist, biograaf ning kirjanik.
Haridus.
Õppis 1983–1991 Lembit Pärna nimelises Tallinna 42. Keskkoolis, seejärel 1991–1996 Tallinna Meditsiinikoolis õenduserialal. 2001–2006 õppis Tallinna Ülikoolis eesti filoloogiat. 2011–2013 õppis Tallinna Tervishoiu Kõrgkoolis õendust.
2014 kaitses Tallinna Ülikoolis kirjandusteaduse alal magistritöö teemal "Sõda ja inimene Lilli Prometi teostes "Pimedate akende ajal" ning "Tüdrukud taevast"".
2020–2022 õppis Tartu Ülikoolis ja omandas haridusteaduse magistrikraadi.
Poola koridor

Poola koridor (saksa "Polnischer Korridor"; poola "Pomorze, Korytarz polski"), tuntud ka kui Danzigi koridor, Koridor mereni või Gdanski koridor, oli maa-ala, mille kaudu Poolale avanes väljapääs Läänemerele. Territoorium eraldas Saksamaa Ida-Preisimaast.
Appius Claudius Caecus

Appius Claudius Caecus ("Pime"; umbes 340 eKr – 273 eKr) oli jõukast Claudiuse patriitsisuguvõsast pärit Rooma poliitik. Tema isa Gaius Claudius Crassus oli diktaator 337. aastal.
Appius Claudius oli 312. aastal tsensor, kuigi polnud eelnevalt olnud konsul. 307. ja 296. aastal oli ta konsul ning 292. ja 285. aasta vahel diktaator. Kuigi ta oli ise patriits, tühistas ta reformidega mõne patriitside eesõiguse ja suurendas plebeide õigusi, näiteks kandis kodanike nimekirja ja võttis senatisse vastu vabakslastud orje ja paikseid maata isikuid. 
Tsensoriks oleku ajal laskis ta ehitada Rooma ja Capua vahelise tee ja Rooma esimese akvedukti ning oma kirjutaja Gnaeus Flaviuse vahendusel avaldada kohtukalendri ja varem ainult preestreile privileegina teada olnud kohtumenetlusreeglid. Hiljem täiendas ta ladina tähestikku. 
Kaotanud nägemise (sellest hüüdnimi 'Caecus' – Pime), pidas ta 280. aastal senatis kõne, milles kutsus lükkama tagasi Pyrrhose rahuettepanekuid. Tegemist on vanima teadaoleva ladinakeelse poliitilise kõne käsikirjaga. Muu hulgas pärineb kõnest sentents "igaüks on oma õnne sepp" (ladina keeles "quisque faber suae fortunae").
Julius (eesnimi)

Julius on mehenimi. Nimest on arvukalt vorme eri keeltes, näiteks prantsuse Jules ja hispaania Julio.
Vaindlo

EML Vaindlo M416 oli Eesti mereväe Frauenlob-klassi miinitraaler.
Laev ehitati Saksamaal 1967. aastal ja seda kasutas Saksa merevägi kuni 2002. aastani.
2003 jõudis miinitraaler kingitusena Eestisse ning see oli kasutuses Mereväes koos sõsarlaevade Kalevi ja Oleviga kuni 2005. aastani.
Vaindlo ja Olev seisid miinisadamas 2008 aastani kuni nad maha müüdi. Laevad seisid lennusadamas kuni Vaindlo pukseeriti Hara sadamasse. 2020 võeti laevalt sild maha.
Vaindlo uppus pooleldi 2022. aasta aprillis.
Aníbal Acevedo

Aníbal Santiago Acevedo (sündinud 28. aprillil 1971 San Juanis) on Puerto Rico endine poksija.
Acevedo sai II kergekeskkaalus (kuni 67 kg) 1992. aasta Barcelona olümpiamängude poksivõistlustel pronksmedali, kaotades poolfinaalis hilisemale hõbemedalivõitjale Juan Hernándezele (Kuuba) ja jäädes edasisest medaliheitlusest välja. 
Acevedo osales I kergekeskkaalus (kuni 63,5 kg) 6. maailmameistrivõistlustel (Sydney, 1991), kuid kaotas veerandfinaalis hilisemale kuldmedalivõitjale ja maailmameistrile Konstantin Tszjule (NSV Liit) ja jäi edasisest medaliheitlusest välja.
Acevedo poksis veebruarist 1993 kuni veebruarini 2012 elukutselisena. Ta pidas kokku 23 kohtumist, millest võitis 13 (neist 11 nokaudiga) ja kaotas 9 (neist 5 nokaudiga) kohtumist ning viigistas 1 kohtumise.
Per aspera ad astra

Per aspera ad astra või ka Ad astra per aspera on ladinakeelne väljend, mis tähendab "läbi raskuste tähtede poole".
Seda väljendit on sageli kasutatud eri asutuste (nt Jakob Westholmi Gümnaasium), organisatsioonide (nt korporatsioonide Lettgallia ja Amicitia) ja autasude (nt Kolme Tähe orden) deviisina.
Need sõnad on kirja pandud ka näiteks Eesti optiku, astronoomi ja leiutaja Bernhard Schmidti hauakivile.
Roheline Partei (Põhja-Iirimaa)

Põhja-Iirimaa Roheline Partei (inglise keeles "Green Party in Northern Ireland", iiri keeles "Comhaontas Glas i dTuaisceart Éireann") on 1983. aastal asutatud Põhja-Iirimaa roheline erakond.
Alema looduskaitseala

Alema looduskaitseala ehk Alema botaaniline kaitseala asub Harju maakonnas Saue vallas Nurme külas.
Kaitseala on loodud 1981. aastal eelkõige ohustatud taimeliikide kaitseks. Näiteks kasvab seal eriti arvukalt käpalisi ning kaitsealustest liikidest ka eesti soojumikas. Oluline on mitmete soole iseloomulike elupaigatüüpide säilitamine.
Appiuse tee

Appiuse tee (ladina ja itaalia keeles "Via Appia") oli üks vanematest ja strateegiliselt olulisematest teedest Roomas.
Appiuse teed hakati rajama tsensor Appius Claudiuse algatusel 312. aastal eKr, täienduseks 334 eKr rajatud Ladina teele (ladina keeles "Via Latina"), mis ühendas Roomat Capua lähistel asunud Calvi kolooniaga. Statius on nimetanud Appiuse teed pikkade teede kuningannaks:
“"Appia teritur regina longarum viarum".”
Appius Claudiuse järgi nime saanud tee ühendas algselt Roomat Capuaga, hiljem pikendati teed Brundisiumini (Brindisi). Teed pidi peeti ühendust Kreeka, Egiptuse ja Väike-Aasiaga.
Tee valmis peamiselt 3 järgus:
Olga Zaitseva

Olga Aleksejevna Zaitseva (vene keeles "Ольга Алексеевна Зайцева", sündinud 16. mail 1978 Moskvas) on Venemaa laskesuusataja, Venemaa teeneline meistersportlane, kahekordne olümpiavõitja (2006, 2010) ja kolmekordne maailmameister (2005 ja 2009).
Zaitseva alustas laskesuusatajakarjääri 1994. aastal. 2006. aasta taliolümpiamängudel Torinos tuli ta teatesõidus olümpiavõitjaks. Maailmameistrivõistlustel on Zaitseva osalenud 13 korda ja võitnud kokku kaheksa medalit, millest kolm on saadud 2005. aasta MM-il Hochfilzenis. Siis võitis ta igat värvi medaleid: kulla teatesõidus, hõbeda 7,5 km sprindis ja pronksi jälitussõidus. Lisaks võitis ta hõbemedali samal aastal Hantõ-Mansiiskis peetud segateatesõidus.
2009. aasta maailmameistrivõistlustel Pyeongchangis täiendas Zaitseva oma medalikollektsiooni veel nelja medali võrra, kui võitis kuldmedalid ühisstardiga sõidus ja teatesõidus ning pronksmedalid sprindis ja jälitussõidus.
Maailma karikasarjas on Zaitseva võitnud (seisuga 23. veebruar 2009) seitse etappi, olnud kuus korda teine ja seitse korda kolmas.
Zaitseva mõisteti 2017. aastal dopingu kasutamises süüdi. Lisaks määrati talle eluaegne võistlemiskeeld ja tühistati sooritused alates 2014. aastast.
Zaitseva on avaldanud valmisolekut sõdida Vene Föderatsiooni eest Ukrainas.
Maksim Paponov

Maksim Paponov (sündinud 11. juunil 1990) on eesti jalgpallur.
Tema eelmised klubid olid JK Sillamäe Kalev, JK Tallinna Kalev ja Tallinna FC Levadia. 
2009. aasta esimesel poolel kuulus Bulgaaria klubide Mezdra Lokomotiv ja Sofia CSKA ridadesse, kus mängis nende reservmeeskondades.
Oli varem 2008. aastal tegevuse lõpetanud FC TVMK mängija ning on mänginud Eesti U19 jalgpallikoondises.
2014. aasta mai alguses määras Eesti Jalgpalli Liit seoses kihlveopettustega Paponovile esialgu kuni 31. detsembrini 2014 kehtiva jalgpallis tegutsemise keelu.
Arash

Arash Labaf (pärsia keeles آرش لَبّاف "Ārš Labbf"; sündinud 23. aprillil 1977 Teheranis) on Iraani-Rootsi laulja, tantsija, meelelahutaja ja produtsent. Ta on pärslane, kes elab Rootsis Malmös. 
Karjäär.
Arash Labaf kasvas üles Teheranis Iraanis. Kui ta oli kümneaastane, kolis tema pere Uppsalasse Rootsi. Viie aasta pärast koliti sealt juba Malmösse. 
Tema debüütalbumi "Arash" andis välja Warner Brothers Music juunis 2005. Tema singlid "Boro Boro" ja "Temptation" (koos Rebecca Zadigiga) olid hitid kogu Euroopas ning videoid mängiti rohkem kui kahekümnes MTV muusikakanalis. 
Lisaks tema koduriikidele Rootsile ja Iraanile saavutas ta märkimisväärse populaarsuse ka Ida- ja Lõuna-Euroopa riikides, näiteks Venemaal, Ukrainas, Kreekas, Bulgaarias, Poolas, Ungaris, Gruusias, Aserbaidžaanis, Serbias, Slovakkias ja Sloveenias. Tema mändežer on endine Warner Music A&amp;R agent Henrik Uhlmann ja tema esindaja USA-s on Mayar Zokaei.
Koostöö.
Arash saavutas tuntuse hitiga "Temptation". Selle laulu juures tegi ta koostööd laulja Rebecca Zadigiga. Koos Pärsia-Pakistani-Taani laulja Aneelaga sündis hitt "Chori Chori". Arashi, Aneela ja Rebeccaga ühistööna valmis laul "Bombay Dreams". 
Arash on salvestanud ka venekeelse laulu "Восточные Сказки", mis oli vene versioon laulust "Temptation". Kaasa teeb Blestjaštšie. Laul sai Venemaal suureks hitiks. 
DJ Aligator (samuti Pärsia päritoluga) on esinenud Arashi muusikavideos "Music is My Language". 
Rebecca Zadigiga laulab ta koos laulus "Suddenly".
2006. aasta albumil on laul "Crossfade (The Remix Album)", mille Arash, DJ Aligator ja Shahkar Bineshpajoo tegid Iraani jalgpallimeeskonnale 2006. aasta maailmameistrivõistluste jaoks. 
Oma 2008. aastal välja antud albumil "Donya" võib kuulda Arashi musitseerimas koos Shaggyga. 
2009. aasta alguses avalikustati, et 2009. aasta Eurovisiooni lauluvõistlusel esindavad Aserbaidžaani Arash ja Aysel Teymurzadeh lauluga "Always".
Päikesekalender

Päikesekalender tuleneb Maa liikumisest ümber Päikese jagades aastaringi kaheksaks osaks või tsükliks. 
Selle kalendri järgi algab aasta 4. või 5. veebruaril ja jaotub 24 kahenädalaseks ajaperioodiks. Päikesekalender peegeldab looduses toimuvat arengut ja kõike elavat mõjustava hinguse-qi muutumist.  Selline kalender oli vajalik eelkõige põllumeestele, kuid samaaegselt kasutati seda ka ennustuste ja prognooside tegemiseks. 
Üleminek koriluselt, kalastuselt ja küttimiselt maaharimisele tõi kaasa ülemineku kuukalendrilt päikesekalendrile. Seda võib pidada esimeseks kalendrireformiks. Reformi kestust võiks mõõta maaviljeluse Egiptusest Eestisse jõudmise ajaga ja oli pigemini revolutsioon kui reform.
Päikesekalendri tähtsaimad päevad on talvine pööripäev, kevadine võrdpäev, suvine pööripäev ja sügisene võrdpäev. Need päevad jagavad kalendriringi ehk aasta neljaks veerandaastaks. Ülejäänud neli tähtpäeva poolitavad aastaveerandeid. Suvisel pööripäeval on päikese tõusu ja loojangu suunad kõige põhjapoolsemad, öö kõige lühem ja päev kõige pikem. Kevadise ja sügisese võrdpäevsuse ajal tõuseb päike idast ja loojub läände, öö ja päev on ühepikkused. Talvisel pööripäeval on päikese tõus ja loojang kõige lõunapoolsem, öö on kõige pikem ja päev kõige lühem. Kui moodustada maastikul kividest või postidest ring ja märkida ära kohad, kus päike tõusis ja loojus suvisel pööripäeval, kevadise ja sügisese võrdpäevsuse ajal ning talvisel pööripäeval, ning saadud ringi osad veel kord poolitada, saame maastikule märgitud kaheksaosalise päikesekalendri.
Päikesekalendris ei saanud kunagi tekkida kalendritriivi, sest aega ei arvestatud päevade lugemisega aasta jooksul, vaid ajaarvestus toimus päikese tõusu ja loojangu vaatlemise järgi või päikesevalguse tekitatud varju pikkust jälgides. Kui ühel aastal päikesekalendri märgid täpselt maha märkida võib nende järgi suhteliselt täpselt aega arvestada väga pikka aega. Juliuse kalendri triiv tekkis sellest, et aega hakati arvestama päevade lugemisega ja ära jäeti kalendri täpsustamine päikese viseerimise meetodil. 
Pööripäeva paiku – 20. märtsil, 21. juunil, 23. septembril, 21. detsembril – süüdati Šotimaal, Iirimaal ja Briti saarte teistes osades suured lõkked – just nagu Päikese käändest sõltuvad interpunktsioonimärgid. See rituaal püsis 19. sajandi keskpaigani. Lõkked süüdati ka neljal päeval, mil Päikese põhja- või lõunapoolne kääne oli 16,3°. See kääne fikseeris kuupäevad – praeguse Gregoriuse kalendri järgi ligikaudu 4. veebruari, 6. mai, 8. augusti ja 8. novembri –, mil päikeseseisakutest ja võrdpäevsustest oli möödunud üks kaheksandik aastat. 
Ka Eesti rahvakalendri tähtsamad päevad jäävad nende kuupäevade lähedusse. Ka Eesti folkloorist võib leida üleskirjutusi päikese vaatlemisel põhineva ajaarvestuse kohta. Näiteks kirjeldab Simeon Aasa ajalehe Võitlev Sõna 1982. aasta 13. novembri numbris oma noorpõlvemälestusi järgmiselt: "Igas külas oli mõni suurem puu või kivi, mille juures seistes näitas vanem ja agaram külaelanik, kust tõuseb uuel aastal, kust pööripäeval päike. Orientiiriks oli kaugemal kasvav metsatukk või puu.
Aysel Teymurzadə

Aysel Teymurzadeh (aserbaidžaani: Aysel Məhəmməd qızı Teymurzadə; sündinud 25. aprillil 1989 Bakuus) on aserbaidžaani RnB laulja. 
Ta valiti İTV poolt Aserbaidžaani esindajaks 2009. aasta Eurovisiooni lauluvõistlusele, mis toimus Venemaa pealinnas Moskvas. Koos Iraani-Rootsi laulja Arashiga esitasid nad duetina loo "Always", mis sai kolmanda koha 207 punktiga. Aysel oli esimene naislaulja, kes on riiki Eurovisiooni lauluvõistlusel esindanud.
Haridus ja lauljatee.
Aysel Teymurzadeh sündis Bakuus ajakirjaniku ja ülikooliprofessori peres, kus oli juba kasvamas kaks tütart. Ta on 19. sajandi Aserbaidžaani kirjaniku ja ajakirjaniku Hasan bey Zardabi järeltulija. Tema emapoolne vanaema on vene-ukraina päritolu. 
Aysel hakkas laulmist õppima nelja-aastaselt ja ka klaverimäng sai tema kireks juba lapsepõlves. Aysel on lõpetanud Intellect Lyceumi Bakuus ja õppinud aastatel 2005–2006 Texase keskkoolis Texarkanas (Texas, USA). 
Mõne päeva jooksul pärast USA-sse jõudmist pani ta ennast kirja kohalikku koori ning hakkas harjutama noorte lauljate võistluseks. USA-s olles võitis Aysel kolm kuldmedalit Lõuna-Arkansase ülikooli ja Texase Austini ülikooli lauluvõistlustel. 2005. aastal ta osales aserbaidžaani lauluvõistluse "Yeni Ulduz" ('Uus staar') 4. hooajal. Teymurzadeh õppis 2009. aastal Aserbaidžaani Keelteülikoolis rahvusvahelisi suhteid.
Isiklikku.
2012. aastal abiellus ta Murad Adigozaloviga, kes on dirigent Aserbaidžaani Riiklikus Filharmoonias ja lahutatud kahe lapse isa. Pärast abiellumist teatas Aysel, et teda enam suurtel lavadel ei näe ja esineb ainult väiksematel üritustel, kuid hiljem loobus ta sellest plaanist. Paaril on kolm last: kaks poega (sündinud 2012 ja 2016) ning tütar (sündinud 2014).
Friedrich Kruse

Friedrich Karl Hermann Kruse (21. juuli 1790 Oldenburg – 3. august 1866 Leipzig) oli baltisaksa ajaloolane ja publitsist.
Õppis Leipzigis. 
Õpetas Breslau gümnaasiumis, 1821. aastast oli Halle Ülikooli antiik- ja keskaja ajaloo ning geograafia professor ja aastail 1828–1853 Tartu Ülikooli ajalooprofessor, Õpetatud Eesti Seltsi asutajaliige.
1836. aastal avaldas ta nn. Normanni-teooria, et Venemaa valitsejatesoo Rjurikovitšite asutaja Rjurik oli pärit Jüütimaalt.
1840. aastal tegi arheoloogilisi kaevamisi Irboska lähedal Pihkva kubermangus, kus kaevati lahti 5 hauakääbast (kurgaani).
De Toppers

De Toppers on Hollandi ansambel.
Ansambel on asutatud 2005. aastal ja on Hollandis väga populaarne.
De Toppers esindas Hollandit 2009. aasta Eurovisiooni lauluvõistlusel Moskvas lauluga "Shine". Oma poolfinaalis saadi 17. koht ega pääsetud finaali.
Maaema mess

 
Maaema mess oli aastatel 1994–2015 toimunud ürituste sari, mille hulka kuulus konverents, näitused ja kultuuriprogramm. Maaema messi eesmärgiks oli lähendada inimest loodusele, toetada Eesti pärimus- ja looduskultuuri, arendada inimese ja looduse vahelisi suhteid, alalhoidvat ja alternatiivset lähenemist inimese tervisele ja tervislikule eluviisile ning ühes sellega ühiskonna säästvat arengut. Maaema mess on paistnud silma teemade paljususega, kõikide võimalike teemadega alates Maaemast ja ökoloogilisest põllumajandusest maaeluni ja kuni inimeseks olemiseni. 1999. aastal muutus Maaema mess rahvusvaheliseks ürituseks. Maaema messi tutvustav teatmik avaldati eesti, inglise ja saksa keeles. Seoses inimeste elu muutustega, lähenev majanduskriis aastal 2007 ja rahvastiku väljarändamine Eestist tööturu tõttu, viis ka Maaema messi külastajate ja osavõtjate arvu languseni. Selle tõttu muutus suures osas Maaema mess heategevuslikuks ürituseks, mille sissepääs oli kõigile külastajatele tasuta. 
14. veebruaril 2015 toimus Eesti Rahvusraamatukogus Maaema messi ürituste sarja viimane üritus – Maaema Sõbrapäev 2015, millest tehti ka dokumentaalfilm. 
Maaema messi peakorraldaja on olnud alates 1994. aastast Helve Laksberg, kes toona tegutses AS ja OÜ Teeleht nime all, viimati messi korraldamiseks heategevusorganisatsiooni Maaema Mittetulundusühinguga. Messi toimkond koosnes seitsmest nõukogu liikmest. Alates 2015. aastast on koostanud Maaema MTÜ eri huvirühmadele Maaema messi teemaliste dokumentaalfilmide tegemist. Jätkub materjalide kogumine, 20.aastat toimunud Maaema messist mälestusraamatu kirjutamiseks ja ilmumiseks.
1995. aastal oli üritus "Maaema mess" patenteeritud kaubamärgiregistris ja kuulus Helve Laksbergile. 
Messi logo ja väljaanded.
Maaema messi logol on kujutatud 21 kiirega piiritu päike, mille südames asetseb kaheksakand. Messi sümboli töötas 1994. aastal välja Külli Reinup, 1995. aastal täiendas seda Jüri Henno ning praeguse kuju andis sellele kunstnik Vello Võsa.
Maaema messi hümni "Püha Maaema iidne jõud" kirjutas 2005. aastal helilooja Peeter Kaber.
1994–1999 andis OÜ Teeleht välja Maaema messi teatmikku. * 2005. aastal ilmus Silvia Kelle luulekogu "Loitsusõnad Maaemale". 2015.aastal tehti üritusest dokumentaalfilmid "Maaema mess - 20 aastat tervist ja teadmisi" ja "Maaema Sõbrapäev 2015".
Ajalugu.
Maaema messid toimuvad alates 1994. aastast.
Jaransk

Jaransk on linn Venemaal Kirovi oblastis, Jaranski rajooni keskus. Asub Jarani jõe ääres 180 km Kirovist edelas.
Jaransk rajati venelaste kindlusasulana 1584. või 1591. aastal maride maale. 1780 sai linnaõigused.
Linnal on raudteeühendus Joškar-Olaga.
5-dibensosuberenoon

 
5-dibensosuberenoon (inglise keeles "5-Dibenzosuberenone") või 5H-dibenso[a,d]tsüklohepteen-5-ool ("5H-dibenzo[a,d]cyclohepten-5-one") või dibensosuberenoon ("Dibenzosuberenone") on karbotsükliline ühend, mis leiab kasutamist mitmesuguste ühendite sünteesil, millega ravitakse depressiooni (tritsüklilised antidepressandid – amitriptüliin, imipramiin), migreeni, düspepsiat, soole ärritussündroomi.
Keemiline valem C15H10O. Molekulmass 206,2393 g/mol.
Kromatofoor

Kromatofoor on pigmenditerakesi sisaldav valgust peegeldav rakk. Kromatofoore esineb looduses paljudel organismirühmadel: baktereil, vetikail, loomadel (nt. vähilaadsetel, peajalgsetel, kaladel, kahepaiksetel, roomajatel ja ka inimesel).
Mõnedel loomadel esinev kromatofooride võime närvisüsteemi vahendusel muuta keskkonna suhtes värvitugevust on loomade oluline kaitsekohastumus (varjevärvus).
Kromatofooride tüübid.
Sõltuvalt pigmendist, mida kromatofoor kannab valges valguses, eristatakse ksantofoore (kollane pigment), melanofoore (must pigment), erütrofoore (punane pigment), leukofoore (valge pigment), tsüanofoore (sinine pigment) jne.
Farquhari saared

Farquhari saared on Seišellidele kuuluv korallsaarte rühm India ookeanis. Farquhari saared moodustavad osa Korallisaartest.
Farquhari saared asuvad umbes 700 km kaugusel Seišellide pealinnast Victoriast edelas ning umbes 400 km kaugusel Madagaskarist kirdes. Saarte kogupindala on alla 11 km².
Farquhari saarterühma moodustavad Saint Pierre'i saar, Farquhari atoll (koosneb kahest suuremast ja 8 väiksemast saarest), Providence'i atoll (koosneb Providence'i ja Cerfi saarest) ja veealune Wizardi riff.
Asustatud on ainult Farquhari atolli põhjasaar ja Providence'i saar.
Farquhari saartel elab endeemse liigina ämblik "Farqua quadrimaculata".
Dan Quayle

Dan Quayle (õieti James Danforth Quayle; sündinud 4. veebruaril 1947 Indiana osariigis Indianapolises) on Ameerika Ühendriikide poliitik, 1989–1993 asepresident George H. W. Bushi ametiajal.
Ta valiti esindajatekotta 1976. ja senatisse 1986. aastal.
6. veebruaril 1992 käis ta lühivisiidil Tallinnas.
No More Tears (Jeanette Biedermanni laul)

"No More Tears" on Jeanette Biedermanni teine singel albumilt "Delicious". See anti Saksamaal välja 25. veebruaril 2002. Loo kirjutasid Jeanette Biedermann, Wonderbra, Frank Johnes ja Martin Martinsson ning produtseeris Thorsten Brötzmann.
Eesti jalgpallikoondislaste loend

Eesti jalgpallikoondislaste loend on nimekiri Eesti koondises mänginud jalgpalluritest, nende tegevusaastatest, osaletud kohtumistest ja löödud väravatest. Nimekiri on sorditav nimede, aastate, mängude ja väravate kaupa. 
Viimati uuendatud pärast 12. jaanuaril 2024 peetud mängu Rootsiga.
Punased kütid

Punased kütid võivad tähendada:
3-(dimetüülamino)propüülkloriid

3-(dimetüülamino)propüülkloriid (inglise keeles "3-(dimethylamino)propyl chloride") või on keemiline ühend, mida kasutatakse amitriptüliini ja mõningate vähivastaste ravimite sünteesil.
Keemiline valem C5H12ClN. Molekulmass 121,6085 g/mol.
David Gallagher

David Lee Gallagher (sündinud 9. veebruaril 1985) on Ameerika filmi- ja seriaalinäitleja.
Korallisaared

Korallisaared ehk Outer Islands on Seišellidele kuuluvad korallsaared India ookeanis.
Korallisaared hõlmavad Seišellide kesk- ja lõunaosa, ulatudes peasaarest Mahést umbes 1150 km kaugusele. Saared ei kuulu ühtegi Seišellide ringkonda.
Paljud saarterühma kuuluvatest saartest on atollid. Saared on madalad ning väheviljaka pinnasega. Magedat vett leidub vähe.
11 saart on asustatud; suurim asustus on Coëtivy saarel. Korallisaarte kogupindala on 211,3 km², mis moodustab Seišellide pindalast 46%. Rahvaarv moodustab Seišellide rahvaarvust aga vaid 2%.
Korallisaared koosnevad viiest saarterühmast:
Korallisaarte hulka võidakse lugeda ka Mauritiusele kuuluvad Agalega saared ja Prantsusmaale kuuluv Glorieuses.
Terje Morka

Terje Morka (sündinud 26. detsembril 1985 Gjerstadi vallas) on Norra endine meessuusahüppaja. 
Tema suurim saavutus on 3. koht Norra meistrivõistlustel 2005.
Barry Watson

Michael Barrett Watson (sündinud 23. aprillil 1974) on Ameerika Ühendriikide näitleja.
Tema tuntumad rollid on Matt Camden ("Seitsmes taevas"), Brian Davis (What About Brian) ja Todd (Samantha Who?).
Magnhild Hagelia

Magnhild Hagelia (6. mai 1904 Gjerstadi vald, Aust-Agder, Norra – 4. juuli 1996) oli Norra naispoliitik Tööparteist. 
Hagelia vanemad olid talupoeg Peder Jakobsen Hagelia (1874–1941) ja tema abikaasa Karen Tomine Pedersdotter Gryting (1881–1956). 
Ta õppis Jæreni rahvakõrgkoolis (1924–1925), Treideri kaubanduskoolis (1933–1934) ja audiitorite kursustel (1933–1934) ning tegi 1938 põllumajandusliku raamatupidamise eksami. 
Pärast mitut töökohta äris ja büroos sai Hagelia 1939 Gjerstadi varustuskomisjoni ärijuhiks; sellele ametikohale jäi ta 1945. aastani. Aastatel 1945–1947 oli ta vallaaudiitor. Seejärel oli ta 1948–1953 Aust-Agderi maakonnaaudiitori abi ja 1953–1969 maakonnaaudiitor.
Poliitiline tegevus.
Hagelia alustas poliitilist tegevust Valdade Liidu (Kommuneforbundet) Arendali osakonnas. Ta oli tegev ka IOGT-is. Aastal 1945 sai ta Fjære vallavolikogu liikmeks, 1955–1959 oli Øyestadi vallavolikogus, 1967–1970 Fjære vallavalitsuses ja 1971–1972 Grimstadi linnavolikogus.
Hagelia esindas Stortingis ligi 16 aastat Aust-Agderit. Ta valiti 1945 asesaadikuks. Aastal 1950 valiti ta täissaadikuks; 1954, 1958 ja 1961 valiti ta tagasi. Ta oli vallakomitee, valimiste komitee ja halduskomitee liige. Ta oli Stortingi juhatuse liige, viimati ülemkoja (Lagtinget) asejuhataja 1961–1965. Ta töötas Stortingis 1965. aastani. 
Hagelia oli Stortingi Parlamentidevahelise Liidu ja Põhjamaade Nõukogu delegatsiooni liige. 
Tunnustus.
1976. aastal nimetas kuningas Olav V ta Püha Olavi ordeni 1. klassi rüütliks "ühiskonnale kasuliku tegevuse eest". 
Ta oli Aust-Agderi uusnorra keele sektsiooni (Aust-Agder mållag) auliige. 1986. aastal sai ta Vest-Agder mållagi murdeauhinna.
Raney nikkel

Raney nikkel on tahke mikrokristalliline poorne katalüsaator, mis koosneb niklist ja alumiiniumist. Katalüsaatori avastas 1926. aastal USA insener Murray Raney.
Raney niklit kasutatakse laialdaselt orgaaniliste ühendite sünteesis, peamiselt hüdrogeenimise katalüüsil.
Torbjørn Urfjell

Torbjørn Urfjell (sündinud 3. novembril 1977) on Norra poliitik Sotsialistlikust Vasakparteist. 
Ta oli Norra välisministeeriumis 17. oktoobrist 2005 kuni 10. oktoobrini 2007 Jens Stoltenbergi teise valitsuse ajal arenguministri Erik Solheimi poliitiline nõunik. Et Solheim sai ka keskkonnaministriks, pidi Solheim rahulduma ühe nõunikuga. 
Urfjell oli 1994–1998 Vest-Agderi Sotsialistliku Noorsoo juht ning 1999–2003 Vest-Agderi maavolikogu liige. 1996. aastast on ta partei kultuuripoliitika komisjoni liige. Aastatel 1994–1998 oli ta Kristiansandi linnavalitsuse liige. 2005. aastal oli ta partei Stortingi-kandidaat Vest-Agderis, kuid jäi valimata. 2008. aastal valiti ta partei Gjerstadi osakonna juhiks. 
Gjerstad on gei. Tema platvorm parlamendivalimistel nägi ette samasooliste abielu seadustamist, kunstliku viljastamise lubamist lesbidele ja lesbide õigust kasvatada lapsi kahe ametliku vanemana.
Moe (slängisõna)

Moe (萌え) on jaapanikeelne slängisõna, millega videomängus, animes või mangas viidatakse armastusele mõne tegelase vastu. Näiteks "meganekko-moe" (眼鏡っ娘萌え) kirjeldab inimest, kes on kiindunud prillidega tegelastesse.
"Moe!" on animefännide seas kasutusel olev hüüatus tegelase kohta, keda kõneleja arvab olevat "moekko". Seda kasutatakse ka üksikutes animedes, nagu näiteks "Ouran High School Host Club", "Kaichou-wa Maid-sama!" ning "The Melancholy of Haruhi Suzumiya".
Inger Haldis Løite

Inger Haldis Løite (sündinud 27. septembril 1958) on Norra naispoliitik Tööparteist. 
Ta on Stortingi liige, kes valiti 2005 Aust-Agderist. Ta on Stortingi valla- ja halduskomotee ja Stortingi valimiskomitee liige. 
Inger Haldis Løite on pärit Gjerstadi vallast. Ta kuulus 1999-2003 ja 2003-2007 vallavolikogusse.
Ta on töötanud põhiliselt Telenoris. Ta on tegutsenud ametiühingus Landsorganisasjonen i Norge. 
Tal ei ole kõrgharidust.
Kehtetus

Kehtetus (inglise keeles "invalidity") on normi või väärtuse omadus, mis seisneb mitte jõus olemises, või arutluse omadus, mis seisneb selles, et ta ei ole loogiliselt siduv.
Loogika.
Arutlust nimetatakse kehtetuks, kui on loogiliselt võimalik, et selle eeldused on tõesed ning selle järeldus on väär.
Semjon Uhke

Semjon Uhke (ees- ja isanimi Semjon Ivanovitš; venekeelsed nimekujud "Семён Иванович Гордый, Симеон Иоаннович Гордый"; 7. september 1316 – 27. aprill 1353) oli aastatel 1340–1353 Moskva ja Vladimir-Suzdali suurvürst, aastatel 1346–1353 ühtlasi Novgorodi vürst.
Semjon oli suurvürst Ivan I poeg. Ta oli esimene Moskva valitseja, kes hakkas ennast nimetama kogu Venemaa suurvürstiks.
Isiklikku.
Suurvürst Semjon Ivanovitš oli kolmel korral abielus. Tema abikaasadeks olid:
Kõik Semjoni lapsed surid enne oma isa, mistõttu trooni päris tema noorem vend Ivan.
Konnektor

Konnektor (ladina keele sõnast "connectere", siduma) on mitmetähenduslik sõna:
Üldisuskvantor

Üldisuskvantor (sümbol ∀) on predikaatloogikas sümbol, mille abil väljendatakse, et miski on tõsi kõige kohta (või kõige asjasse puutuva kohta). 
Sissejuhatus.
Olgu meil tarvis öelda, et 
 2·0 = 0 + 0 ja 2·1 = 1 + 1 ja 2·2 = 2 + 2 jne.
See meenutab konjunktsiooni, sest kordub sõna "ja". Aga "ja nii edasi" ei ole väljendatav konjunktsiooni abil. Öeldut võib ümber sõnastada nii: 
 Mis tahes (või: iga) naturaalarvu "n" korral 2·"n" = "n" + "n".
Fraas "mis tahes ... korral" on siin üldisuskvantori rollis. 
See ümbersõnastus on õigupoolest täpsem kui algne, sest väljend "ja nii edasi" ei ütle, et jutt on just kõigist naturaalarvudest. 
See lause väljendab tõest propositsiooni, sest muutuja "n" võib valemis "2·"n" = "n" + "n"" asendada mis tahes naturaalarvuga, ning iga kord saame tõese võrduse. Seevastu lause "Mis tahes naturaalarvu "n" korral 2·"n" &gt; 2 + "n"" väljendab väära propositsiooni, sest kui asendada "n" näiteks 1-ga, saame väära väite "2·1 &gt; 2 + 1". See ei loe, et "2·"n" &gt; 2 + "n"" on enamiku naturaalarvude "n" puhul tõene: ühestainsast vastunäitest piisab, et tõestada üldisuskvantori abil väljendatud propositsiooni väärust. 
Küll aga on tõene "Mis tahes kordarvust naturaalarvu "n" korral 2·"n" &gt; 2 + "n"", sest ühtki vastunäidetest ei anna kordarv. See näitab, et tähtis on universum, millest muutuja "n" väärtused tuleb võtta. Etteantud universumi korral saab võimalike väärtuste piiramiseks kasutada materiaalset implikatsiooni: näiteks lause "Mis tahes kordarvust naturaalarvu "n" korral 2·"n" &gt; 2 + "n"" on loogiliselt ekvivalentne lausega "Mis tahes naturaalarvu "n" korral kui "n" on kordarv, siis 2·"n" &gt; 2 + "n"". Väljend "kui ... siis" väljendab siin materiaalset implikatsiooni.
Predikaatloogikas on kasutusel sümbol formula_1. Kui "P"("n") on predikaat "2·"n" &gt; 2 + "n" ja N on naturaalarvude hulk, siis
 formula_2
väljendab (väära) väidet
 Mis tahes naturaalarvu "n" korral 2·"n" &gt; 2 + "n".
Analoogselt, kui "Q"("n") on predikaat "n" on kordarv", siis
 formula_3
väljendab (tõest) väidet:
 Mis tahes naturaalarvu "n" korral kui "n" on kordarv, siis 2 ·"n" &gt; 2 + n.
Mõnikord kasutatakse tähistust, milles 
 formula_2
asemel kirjutatakse 
 formula_5, 
seega piirdutakse sulgudega.
Omadused.
Eitus.
Üldisuskvantori abil saadakse väide; seda saab ka eitada. Eitust märgitakse sümboliga formula_6.
Olgu näiteks P("x") lausefunktsioon ""x" on abielus" ning olgu universumiks kõigi elavate inimeste hulk "X". Vaatleme väidet "Mis tahes elava inimese "x" korral "x" on abielus": 
formula_7
Et tegemist on väära väitega, siis tõene väide oleks "Ei pea paika, et mis tahes elava inimese "x" korral "x" on abielus": 
formula_8.
Kui väide ei ole tõene universumi iga elemendi korral, siis peab olema vähemalt üks element, mille korral see väide on väär. Seega on väite formula_7 eitus loogiliselt ekvivalentne väitega "Eksisteerib niisugune elav inimene "x", et "x" ei ole abielus: 
formula_10
Üldiselt saabki lausefunktsiooni ja üldisuskvantori abil väljendatud väidet väljendada selle lausefunktsiooni eituse ning olemasolukvantori abil: 
formula_11
Ola Vigen Hattestad

Ola Vigen Hattestad (sündinud 19. aprillil 1982 Ørjes Østfoldi maakonnas) on endine Norra murdmaasuusataja, kes oli eelkõige tuntud sprinterina. Ta on kahekordne maailmameister ja olümpiavõitja.
Hattestad sai vabatehnika sprindis 2006. aasta taliolümpiamängudel Torinos üheksanda koha. 2009. aasta maailmameistrivõistlustel Liberecis võitis ta kuldmedali nii individuaalsprindis kui ka sprinditeates.
2010. aasta taliolümpiamängudel Vancouveri tuli ta klassikasprindis 4. kohale. 2011. aasta maailmameistrivõistlustel Oslos võitis sprinditeates hõbemedali. 2014. aasta taliolümpiamängudel Sotšis võitis ta kuldmedali vabatehnikasprindis.
Maailma karikasarjas debüteeris Hattestad 2002–2003 hooajal Holmenkolleni etapil. Esimese poodiumikoha maailma karikasarjas sai ta Göteborgis 16. märtsil 2005, kui tuli kolmandaks vabatehnika sprindis. Esimene võit tuli klassikasprindis 15. veebruaril 2007 Changchunis. MK-sarja võitis ta sprindi arvestuses hooaegadel 2007–2008, 2008–2009 ja 2013–2014.
Sportlaskarjääri lõpetamisest teatas ta 2018. aasta mais.
Saavutused.
Maailma karikasarjas.
Maailma karikas.
Ola Vigen Hattestad osales individuaalarvestuses 117 maailma karikasarja etapil ja jõudis poodiumile 32 korda, millest 13 korda kõige kõrgemale astmele.
Maailma karikasarja etapivõidud.
Šenkursk

Šenkursk on linn Venemaal Arhangelski oblastis, Šenkurski rajooni keskus. Asub Vaga jõe ääres.
Asulat on esmamainitud 1137. aastal, teistel andmetel 1315. aastal. Šenkursk sai linnaõigused 1780. aastal.
Predikaatloogika

Predikaatloogika ehk predikaatarvutus on lauseloogika laienduste klass, kus lisaks lausesümbolitele ja konnektoritele on kasutusel vähemalt predikaadisümbolid, indiviidikonstandid, muutujad (indiviidimuutujad) ja kvantorid. Mõnikord nimetatakse predikaatarvutuseks aksiomatiseeritud predikaatloogikat. 
Predikaatloogika kasutab kvantifitseeritud muutujaid mitteloogiliste objektide asemel ning lubab kasutada lauseid, mis sisaldavad muutujaid. See tähendab, et selle asemel et kirjutada väide "Sokrates on inimene" võib avaldisi kirjutada vormis "eksisteerib x nõnda, et x on Sokrates ja x on inimene," kus "eksisteerib" on kvantor ning "x" on muutuja. See eristab seda lauseloogikast, mis ei kasuta muutujaid ega seoseid. Selles mõttes on lauseloogika predikaatloogika alus.
Teooria mingi teema kohta, näiteks hulgateooria, teooria gruppide kohta või formaalne teooria aritmeetika kohta rajatakse tavaliselt predikaatloogikale koos antud teooriaga seotud diskursuse domeeniga (universaalse hulgaga, üle mille kvantifitseeritud muutujad ulatuvad) koos piiratud arvu funktsioonidega sellest domeenist iseendasse, piiratud arvu predikaatidega, mis sellel domeenil on defineeritud; ning hulga aksioomidega, mille paikapidavust nende kohta usutakse. 
Lihtsaim ja levinuim predikaatloogika süsteem on esimese järgu loogika, mida sageli nimetataksegi lihtsalt predikaatloogikaks. See eristab seda kõrgema järgu loogikast, milles võivad predikaadid või funktsioonid olla predikaatide argumendid, või milles on lubatud kvantifikatsioon üle predikaatide, funktsioonide või mõlema. Esimese järgu teooriates on predikaadid sageli seotud hulkadega. Interpreteeritud kõrgema järgu teooriates võivad predikaadid olla interpreteeritud kui hulkadest koosnevad hulgad.
Seychellois

Seychellois (prantsuse "Morne Seychellois") on mägi Mahé saarel, Seišellide kõrgeim tipp.
Mäe geograafilised koordinaadid on 
Mäe kõrgus merepinnast on 905 meetrit. Mäetipust avaneb vaade Seišellide pealinnale Victoriale.
Mäe ümbruses on Seišellide suurim rahvuspark, 1979. aastal rajatud Seychellois' rahvuspark, mille pindala on 3045 ha.
Olemasolukvantor

Olemasolukvantor on predikaatloogikas sümbol ∃, mille abil saab väljendada mingite omadustega objekti olemasolu. Seda loetakse näiteks "eksisteerib" või "mõne ... korral".